‘เคแบงก์’ขายประกันเงินผ่อน
ตอบสนองมนุษย์เงินเดือนจุดเด่นความคุ้มครองเพียบ
10 ส.ค. 2554

ตอบสนองมนุษย์เงินเดือนจุดเด่นความคุ้มครองเพียบ
“กสิกรไทย” ตอบสนองลูกค้ามนุษย์เงินเดือน จับรวมประกันชีวิตขายเป็นแพ็กเกจ แถมให้ผ่อนจ่ายรายเดือน
นายศีลวัต สันติวิสัฎฐ์ ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารได้เปิดตัวสินค้าใหม่ แบบ “ประกันชีวิตมนุษย์เงินเดือน” เพื่อเจาะกลุ่มลูกค้าที่มีฐานเงินเดือนตั้งแต่ 1.5 หมื่นบาทขึ้นไป ซึ่งมีอยู่ประมาณ 1 ล้านคน โดยเฉพาะตั้งเป้าให้ได้เบี้ยประมาณ 500 ล้านบาท จากฐานลูกค้าที่มี 4 หมื่นราย
สำหรับแบบประกันดังกล่าว มีจุดเด่นกว่าแบบประกันที่มีขายอยู่ทั่วไปในตลาด คือ การนำเรื่องของความคุ้มครองชีวิต การออมทรัพย์ อุบัติเหตุ และโรคร้าย 4 กลุ่ม ได้แก่ กลุ่มโรคหลอดเลือดและโรคหัวใจ กลุ่มโรคมะเร็ง กลุ่มโรคตับ ปอดและไตที่มีภาวะรุนแรงขั้นสุดท้ายและกลุ่มโรคอัลไซเมอร์และทุพพลภาพถาวร เข้ามารวมอยู่ในแบบประกันเดียวกัน เพื่อเสนอขายเป็นแพ็กเกจให้กับกลุ่มมนุษย์เงินเดือน
ทั้งนี้ ลูกค้ายังสามารถเลือกจ่ายค่าเบี้ยเป็นรายเดือนได้ โดยหากลูกค้าเป็นผู้ชายที่มีอายุ 25 ปี ทำทุนประกันที่ 1 แสนบาท จะคิดค่าเบี้ยที่ 700 บาทต่อเดือน หรือ 8,400 บาทต่อปี กำหนดชำระเบี้ย 15 ปีได้รับความคุ้มครอง 25 ปี 
“จากการศึกษาเราพบว่าปัจจุบันยังมีช่องว่างทางการตลาดในกลุ่มนี้ เนื่องจากขณะนี้กลุ่มคนที่มีรายได้ประจำ 1.5 หมื่นบาทต่อเดือนมีอยู่กว่า 1 ล้านคนในตลาด ที่ต้องการความมั่นคงในชีวิตแต่กังวลเรื่องรายจ่าย เมื่อนโยบายภาครัฐออกมาตลาดจะใหญ่ขึ้น เราจึงพัฒนาผลิตภัณฑ์เบี้ยจ่ายสอดคล้องกับรายรับของคนกลุ่มนี้” นายศีลวัต กล่าว
ทั้งนี้ ธนาคารตั้งเป้าการเติบโตของเบี้ยประกันรับเอาไว้ที่ 40 % หรือ 3 หมื่นล้านบาท โดยเป็นเบี้ยรับใหม่ 1.2 หมื่นล้านบาท แบ่งเป็น เบี้ยประกันสามัญ 7 พันล้านบาทและเบี้ยประกันเพื่อที่อยู่อาศัย (MRTA) 5 พันล้านบาท โดยครึ่งปีที่ผ่านมาเบี้ยประกันรับเติบโตไปแล้ว 1.2 หมื่นล้านบาท ขณะที่เบี้ยรับใหม่เติบโตแล้ว 5.7 พันล้านบาท จึงคาดว่ารายได้ค่าธรรมเนียมจากธุรกรรมแบงก์แอสชัวรันด์ของธนาคารในปีนี้จะมีสัดส่วนถึง 10 % จากเป้าการเติบโตที่ 3040 %แต่คาดว่าลูกค้าจะทำเบี้ยเฉลี่ยที่ 1 หมื่นบาทต่อราย
ผู้ทำประกันจะได้รับจ่ายเงินคืนทุกปี ปีละ 1% ของทุนประกัน เพื่อเก็บเป็นเงินออมสำหรับครอบครัว รับความคุ้มครองชีวิตสูงถึง 125% ของทุนประกัน และความคุ้มครองอุบัติเหตุเพิ่มอีก 100% ของทุนประกัน เมื่อครบสัญญาจะได้รับผลประโยชน์รวมสูงถึง 150% ของทุนประกัน และได้รับสิทธิลดหย่อนภาษีตามเกณฑ์สรรพากรอีกด้วย 
อย่างไรก็ตาม สำหรับภาพรวมธุรกิจประกันของธนาคารกสิกรไทยในครึ่งปีแรก มีเบี้ยประกันรับ 5,700 ล้านบาท เพิ่มขึ้น 27% เมื่อเทียบกับปีที่ผ่านมา และในช่วงครึ่งปีแรกเบี้ยประกันทั้งระบบเติบโตไปแล้วถึง 14% หรือ 1.2 แสนล้านบาท โดยคาดว่าทั้งปีน่าจะโตได้ไม่ต่ำกว่า 28% หรือ 2.4 แสนล้านบาท ซึ่งการเติบโตที่สูงในปีนี้ และส่วนหนึ่งคาดว่าจะเป็นผลมาจากนโยบายของภาครัฐ ทั้งเรื่องการปรับค่าจ้างเป็น 300 บาทต่อวัน และการปรับเงินเดือนขั้นต่ำเป็น 1.5 หมื่นบาทต่อเดือน อีกทั้งเบี้ยประกันขณะนี้ยังไม่แพงมาก ประชาชนจึงตัดสินใจทำประกันชีวิตมากขึ้น